Jelgavā, 20\_\_.gada \_\_\_\_\_\_\_\_ (prot. Nr.\_\_, \_\_p.)

**JELGAVAS VALSTSPILSĒTAS PAŠVALDĪBAS 2024. GADA 23. MAIJA SAISTOŠIE NOTEIKUMI NR.\_\_\_**

**“ATVIEGLOJUMU PIEŠĶIRŠANA NEKUSTAMĀ ĪPAŠUMA NODOKĻA MAKSĀTĀJIEM JELGAVAS VALSTSPILSĒTĀ”**

*Izdoti saskaņā ar likuma "Par nekustamā īpašuma nodokli"*

*5. panta 1.1 , trešo un ceturto daļu*

**I. Vispārīgie noteikumi**

1. Saistošie noteikumi nosaka nekustamā īpašuma nodokļa atvieglojumu apmēru un kārtību, kādā piešķir nekustamā īpašuma nodokļa atvieglojumus atsevišķām nodokļa maksātāju kategorijām par Jelgavas valstspilsētas administratīvajā teritorijā esošo nekustamo īpašumu.
2. Nekustamā īpašuma nodokļa maksātāju un nekustamā īpašuma atbilstību šo saistošo noteikumu nosacījumiem izvērtē un lēmumu par atvieglojumu piešķiršanu vai lēmumu par atteikumu piešķirt atvieglojumus, pieņem Jelgavas valstspilsētas pašvaldības iestādes “Centrālā pārvalde” Finanšu departaments (turpmāk – Finanšu departaments).

**II. Nekustamā īpašuma nodokļa atvieglojumi**

3. Atvieglojumi no taksācijas gadam aprēķinātās nekustamā īpašuma nodokļa summas piešķirami šādām personu kategorijām šādos apmēros:

|  |  |
| --- | --- |
| Nodokļa maksātāju kategorijas | Nodokļa atvieglojums (%) |
| 3.1. nestrādājošam pensionāram, personai ar I vai II grupas invaliditāti, vai nestrādājošai personai ar III grupas invaliditāti, ar nosacījumu, ka minētajām personām nav I šķiras likumisko mantinieku, personas ienākumi mēnesī nepārsniedz Ministru kabineta noteikto minimālās mēneša darba algas apmēru, personai tas ir vienīgais nekustamais īpašums (tā daļa), nekustamais īpašums ir nodokļa maksātāja deklarētā dzīvesvieta un tajā savu dzīvesvietu nav deklarējušas citas personas, zemes vienības platība, kas piesaistīta individuālās dzīvojamās mājas apbūvē ietilpstošām ēkām, nepārsniedz 1500 kv.m, par nekustamo īpašumu (tā daļu), aprēķinātā nekustamā īpašuma nodokļa apmērs taksācijas gadam pārsniedz 35 *euro* unnekustamais īpašums netiek izmantots saimnieciskajā darbībā | 70% |
| 3.2. personai, kuras mājsaimniecībā nav darbspējīgu personu un tās I vai II šķiras likumiskie mantinieki ir personas ar I vai II grupas invaliditāti, kuru ienākumi uz vienu mājsaimniecības locekli nepārsniedz Ministru kabineta noteikto minimālās mēneša darba algas apmēru, personai tas ir vienīgais nekustamais īpašums (tā daļa), nekustamais īpašums ir nodokļa maksātāja deklarētā dzīvesvieta un tajā savu dzīvesvietu nav deklarējušas citas personas izņemot šajā apakšpunktā minētās personas, zemes vienības platība, kas piesaistīta individuālās dzīvojamās mājas apbūvē ietilpstošām ēkām, nepārsniedz 1500 kv.m, par nekustamo īpašumu (tā daļu) aprēķinātā nekustamā īpašuma nodokļa apmērs taksācijas gadam pārsniedz 35 *euro* unnekustamais īpašums netiek izmantots saimnieciskajā darbībā | 50% |
| 3.3. personai par likuma "[Par nekustamā īpašuma nodokli](https://likumi.lv/ta/id/43913-par-nekustama-ipasuma-nodokli)" [3. panta](https://likumi.lv/ta/id/43913-par-nekustama-ipasuma-nodokli#p3) pirmās daļas 2. punktā un 1.2 daļā minētajiem nekustamā īpašuma objektiem – dzīvojamām mājām neatkarīgi no tā, vai tās ir vai nav sadalītas dzīvokļu īpašumos, dzīvojamo māju daļām, telpu grupām nedzīvojamās ēkās, kuru lietošanas veids ir dzīvošana, kā arī telpu grupām, kuru lietošanas veids ir saistīts ar dzīvošanu (garāžām, autostāvvietām, pagrabiem, noliktavām un saimniecības telpām), ja tās netiek izmantotas saimnieciskās darbības veikšanai un tiem piekritīgo zemi, ja šai personai objektā ir deklarēta dzīves vieta kopā ar bērnu, kuram noteikta invaliditāte un vai nestrādājošu personu ar I vai II grupas invaliditāti kopš bērnības. Minētos atvieglojumus piemēro arī gadījumā, ja nekustamā īpašuma īpašnieks vai tiesiskais valdītājs ir bērns ar invaliditāti vai nestrādājoša persona ar I vai II grupas invaliditāti kopš bērnības | 90% |
| 3.4. personai, kurai noteikts maznodrošinātas personas vai ģimenes statuss, par likumā "[Par nekustamā īpašuma nodokli](https://likumi.lv/ta/id/43913-par-nekustama-ipasuma-nodokli)" [3. panta](https://likumi.lv/ta/id/43913-par-nekustama-ipasuma-nodokli#p3) pirmās daļas 2. punktā un 1.2 daļā minētajiem nekustamā īpašuma objektiem – dzīvojamām mājām neatkarīgi no tā, vai tās ir vai nav sadalītas dzīvokļu īpašumos, dzīvojamo māju daļām, telpu grupām nedzīvojamās ēkās, kuru lietošanas veids ir dzīvošana, kā arī telpu grupām, kuru lietošanas veids ir saistīts ar dzīvošanu (garāžām, autostāvvietām, pagrabiem, noliktavām un saimniecības telpām), ja tās netiek izmantotas saimnieciskās darbības veikšanai un tiem piekritīgo zemi | 90% |
| 3.5. personai par likuma "[Par nekustamā īpašuma nodokli](https://likumi.lv/ta/id/43913-par-nekustama-ipasuma-nodokli)" [3. panta](https://likumi.lv/ta/id/43913-par-nekustama-ipasuma-nodokli#p3) pirmās daļas 2. punktā un 1.2 daļā minētajiem nekustamā īpašuma nodokļa objektiem – dzīvojamām mājām neatkarīgi no tā, vai tās ir vai nav sadalītas dzīvokļu īpašumos, dzīvojamo māju daļām, telpu grupām nedzīvojamās ēkās, kuru lietošanas veids ir dzīvošana, un tiem piekritīgo zemi, ja taksācijas gada 1.janvārī šai personai objektā ir deklarēta dzīves vieta kopā ar trīs vai vairāk bērniem vecumā līdz 18 gadiem (arī aizbildnībā esoši vai audžuģimenē ievietoti bērni) vai bērniem līdz 24 gadu vecumam, kuri iegūst vispārējo, profesionālo vai augstāko izglītību. Minētos atvieglojumus piemēro arī gadījumā, ja nekustamā īpašuma īpašnieks vai tiesiskais valdītājs ir kāds no minētajiem bērniem | 50% |
| 3.6. politiski represētai personai par zemi, kā arī par likumā "[Par nekustamā īpašuma nodokli](https://likumi.lv/ta/id/43913-par-nekustama-ipasuma-nodokli)" [3.panta](https://likumi.lv/ta/id/43913-par-nekustama-ipasuma-nodokli#p3) pirmās daļas 2.punktā un 1.2 daļā minētajiem nekustamā īpašuma nodokļa objektiem – dzīvojamām mājām neatkarīgi no tā, vai tās ir vai nav sadalītas dzīvokļu īpašumos, dzīvojamo māju daļām, telpu grupām nedzīvojamās ēkās, kuru lietošanas veids ir dzīvošana, kā arī telpu grupām, kuru lietošanas veids ir saistīts ar dzīvošanu (garāžām, autostāvvietām, pagrabiem, noliktavām un saimniecības telpām), ja nekustamais īpašums netiek izmantots saimnieciskās darbības veikšanai un ir šīs personas īpašumā vai valdījumā vismaz piecus gadus | 70% |
| 3.7. personai, kura ne agrāk kā pirmstaksācijas gadā uzsākusi savu saimniecisko darbību savā īpašumā, par saimnieciskajā darbībā izmantojamo zemes un/ vai ēkas platību (izņemot zemes un/vai ēku nomu vai īri) | 90% |
| 3.8. personai, kura veic saimniecisko darbību īpašumā, kas robežojas ar infrastruktūras objektu, kurā notiek celtniecības un/vai rekonstrukcijas darbi, kas būtiski ierobežo uzņēmēja saimniecisko darbību, ar nosacījumu, ka celtniecības un/vai rekonstrukcijas darbi notiek ilgāk par vienu mēnesi | 25% |
| 3.9. personai par īpašumu, kurš tiek izmantots pirmsskolas izglītības iestādes programmas īstenošanai, kura ir saņēmusi atbilstošu licenci vai īsteno licencētu programmu | 90% |
| 3.10. personai, kura veic saimniecisko darbību savā īpašumā, iznomājot zemi un/vai ēku saimnieciskās darbības veicējam, ar kuru nomas līgums noslēgts līdz taksācijas gada 1.janvārim, kurā vidēji nodarbināti ne mazāk kā 10 darbinieki, par iznomātās zemes un/ vai ēkas platību, kurā notiek rūpnieciskā ražošana | 25% |
| 3.11. biedrībām un nodibinājumiem, kuras apsaimnieko pašvaldības nekustamo īpašumu platībā, kas pārsniedz 20 000 kv.m. | 90% |
| 3.12. personai par ēku, kas atzīta par valsts vai vietējas nozīmes aizsargājamo arhitektūras kultūras pieminekli, ja sabiedrībai šī ēka ir pieejama no publiskās ārtelpas un tā tiek saglabāta atbilstoši kultūras pieminekļu aizsardzības prasībām | 90% |
| 3.13. personai par Jelgavas pilsētas pašvaldības 2016.gada 22.septembra saistošo noteikumu Nr.16-19 "[Nekustamā īpašuma nodokļa piemērošana Jelgavas valstspilsētas administratīvajā teritorijā](https://likumi.lv/ta/id/285117-nekustama-ipasuma-nodokla-piemerosana-jelgavas-pilsetas-administrativaja-teritorija)" [2. punktā](https://likumi.lv/ta/id/285117-nekustama-ipasuma-nodokla-piemerosana-jelgavas-pilsetas-administrativaja-teritorija#p2) minēto objektu, kuram piemērota nekustamā īpašuma nodokļa likme 1,5% apmērā no objekta kadastrālās vērtības, ja objektā līdz taksācijas gada 1.novembrim tiek deklarēta dzīvesvieta vismaz vienai personai | 50% |
| 3.14. personai par dzīvojamo māju, kas iepriekšējā taksācijas gadā pirmreizēji nodota ekspluatācijā | 50% |

**III. Nekustamā īpašuma nodokļa atvieglojumu piešķiršanas ierobežojumi**

4. Nekustamā īpašuma nodokļa atvieglojumus piešķir noteikumu 3. punktā noteiktajos gadījumos, ja personai nav nekustamā īpašuma nodokļa parāda par iepriekšējiem taksācijas gadiem (izņemot noteikumu 3.4. un 3.5. apakšpunktu) un nekustamais īpašums ir reģistrēts zemesgrāmatā (izņemot noteikumu 3.4., 3.5., 3.11. un 3.14. apakšpunktu).

5.Juridiskai personai, kas minēta noteikumu 3.13. apakšpunktā, nekustamā īpašuma nodokļa atvieglojumu piešķir, ja dzīvojamās mājas īrnieka īres tiesības ir nostiprinātas zemesgrāmatā.

6. Ja persona vienlaicīgi atbilst vairākām saistošajos noteikumos noteiktajām nodokļa maksātāju kategorijām, atvieglojumu piešķir vienam personai labvēlīgākajam nodokļa atvieglojuma apmēram.

7. Personai nekustamā īpašuma nodokļa atvieglojumu piešķir uz nodokļa maksātāja iesnieguma (izņemot noteikumu 3.4.,3.5. un 3.6. apakšpunktu) par atbilstību kādai no noteikumu minētajām nodokļa maksātāju kategorijām pamata.

8. Papildu 7.punktā minētajam iesniegumam:

8.1. 3.7. apakšpunktā minētā persona iesniedz apliecinājumu, ka saimnieciskā darbība personai piederošajā īpašumā ir uzsākta ne agrāk kā pirmstaksācijas gadā, norādot saimnieciskajā darbībā izmantoto zemes un vai ēku platību;

8.2. 3.10. apakšpunktā minētā persona iesniedz nomas līguma par iznomātās zemes un/ vai ēkas platību, kurā notiek rūpnieciskā ražošana, kas noslēgts līdz taksācijas gada 1.janvārim kopiju.

9. Nepieciešamības gadījumā Finanšu departaments var pieprasīt personai uzrādīt vai iesniegt dokumentus informācijas precizēšanai.

10. Personām, kas minētas noteikumu 3.4., 3.5. un 3.6. apakšpunktā, nekustamā īpašuma nodokļa atvieglojumus piešķir pārbaudot pašvaldības rīcībā un valsts nozīmes reģistros esošo informāciju par nodokļa maksātāju un nosūtot nodokļa maksāšanas paziņojumu.

11. Ja personai, kas minēta noteikumu 3.6. apakšpunktā, tiesības uz nodokļa atvieglojumu iestājas taksācijas gada laikā, tā pašvaldībā iesniedz iesniegumu, par nodokļa atvieglojuma piemērošanu ar apliecinājumu, ka zeme vai tās daļa un individuālā dzīvojamā māja vai tās daļa (telpu grupa) vai dzīvokļa īpašums netiek izmantots saimnieciskajā darbībā.

12. Persona iesniegumu nodokļa atvieglojuma piešķiršanai taksācijas gadam var iesniegt ne vēlāk kā līdz taksācijas gada 30. decembrim.

13. Nekustamā īpašuma nodokļa atvieglojumu piešķir par visu taksācijas gadu, izņemot gadījumu, kad personas statuss, kurš dod tiesības saņemt atvieglojumu, ir piešķirts uz laiku. Šajā gadījumā nekustamā īpašuma nodokļa atvieglojumu piešķir par periodu, kurā persona atbilst šim statusam.

**IV. *De minimis* atbalsta saņemšanas nosacījumi**

14. Pašvaldības piemērotais atvieglojums nekustamā īpašuma nodoklim personām – saimnieciskās darbības veicējiem, kuras izmanto konkrēto nekustamo īpašumu saimnieciskās darbības veikšanai, ir kvalificējams kā *de minimis* atbalsts, kas tiek piešķirts saskaņā ar Eiropas komisijas 2013. gada 18. decembra Regulu (EK) Nr. [1407/2013](http://eur-lex.europa.eu/eli/reg/2013/1407/oj/?locale=LV) par Līguma par Eiropas Savienības darbību [107.](https://likumi.lv/ta/id/347315#p107)un [108. panta](https://likumi.lv/ta/id/347315#p108) piemērošanu *de minimis* atbalstam (Eiropas Savienības Oficiālais Vēstnesis, 2013. gada 24. decembris, L 352) (turpmāk – Regula Nr. [1407/2013](http://eur-lex.europa.eu/eli/reg/2013/1407/oj/?locale=LV)), kurā iekļauti nosacījumi *de minimis* atbalsta piešķiršanai.

15. *De minimis* atbalsts netiek piešķirts Regulas Nr. 1407/2013 1. panta 1. punktā noteiktajām nozarēm un darbībām. Ja Persona vienlaikus darbojas vienā vai vairākās nozarēs vai veic citas darbības, kas minētas Regulas Nr. 1407/2013 1. panta 1. punkta a), aa), b) un c) apakšpunktā, tad tā nodrošina šo nozaru darbību vai uzskaites nodalīšanu no tām darbībām, kurām piešķirts *de minimis* atbalsts, nodrošinot, ka darbības minētajās nozarēs negūst labumu no piešķirtā atbalsta.

16. *De minimis* atbalsta piešķiršana un uzskaite pašvaldībā tiek veikta saskaņā ar normatīvajiem aktiem par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem.

17. Persona, kas ir saimnieciskās darbības veicējs, iesniedzot 7.punktā minēto iesniegumu, *De minimis* atbalsta uzskaites sistēmā sagatavo un apstiprina Ministru kabineta 2018. gada 21. novembra noteikumu Nr. 715 "Noteikumi par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem" 1. pielikumā minēto informāciju un iesniegumam pievieno sistēmā sagatavotās veidlapas izdruku vai norāda sistēmā izveidotās un apstiprinātās veidlapas identifikācijas numuru.

18. Pirms *de minimis* atbalsta piešķiršanas tiek pārbaudīts vai šo noteikumu ietvaros plānotais *de minimis* atbalsta apmērs kopā ar attiecīgajā fiskālajā gadā un iepriekšējos divos fiskālajos gados piešķirto *de minimis* atbalstu nepārsniedz Regulas Nr. 1407/2013 3. panta 2. punktā noteikto maksimālo *de minimis* atbalsta apmēru viena vienota uzņēmuma līmenī. Viens vienots uzņēmums ir uzņēmums, kas atbilst Regulas Nr. 1407/2013 2. panta 2. punktā noteiktajai viena vienota uzņēmuma definīcijai.

19. *De minimis* atbalstu uzskata par piešķirtu ar dienu, kad pieņemts lēmums par nekustamā īpašuma nodokļa atvieglojuma kā *de minimis* atbalsta piešķiršanu.

20. Saistošo noteikumu ietvaros piešķirto *de minimis* atbalstu attiecībā uz vienām un tām pašām attiecināmajām izmaksām nedrīkst apvienot (kumulēt) ar komercdarbības atbalstu citu atbalsta programmu vai *ad hoc* atbalsta projekta ietvaros, tai skaitā citu *de minimis* atbalstu, neatkarīgi no finansējuma avota.

21. Pašvaldība uzglabā informāciju par sniegto *de minimis* atbalstu 10 fiskālos gadus no brīža, kad ir piešķirts pēdējais atbalsts saskaņā ar saistošajiem noteikumiem, savukārt, *de minimis* atbalsta saņēmējs – 10 fiskālos gadus no konkrētā atbalsta piešķiršanas dienas.

22.Ja tiek pārkāpti Regulas Nr. 1407/2013 nosacījumi, atbalsta saņēmējam ir pienākums atmaksāt pašvaldībai projekta ietvaros saņemto nelikumīgo *de minimis* atbalstu kopā ar procentiem no līdzekļiem, kas ir brīvi no komercdarbības atbalsta, atbilstoši [Komercdarbības atbalsta kontroles likuma](https://likumi.lv/ta/id/267199-komercdarbibas-atbalsta-kontroles-likums)[IV](https://likumi.lv/ta/id/267199-komercdarbibas-atbalsta-kontroles-likums#n4)un[V nodaļas](https://likumi.lv/ta/id/267199-komercdarbibas-atbalsta-kontroles-likums#n5) nosacījumiem.

23. *De minimis* atbalstu šo saistošo noteikumu ietvaros piešķir, ievērojot Regulas Nr. 1407/2013 7. panta 4. punktā un 8. pantā minēto spēkā esamības termiņu, līdz 2024. gada 30. jūnijam.

**V. Noslēguma jautājums**

24. Atzīt par spēku zaudējušiem Jelgavas pilsētas pašvaldības 2015. gada 29. janvāra saistošos noteikumus Nr. 15-2 "Atvieglojumu piešķiršana nekustamā īpašuma nodokļa maksātājiem Jelgavas pilsētā".

Jelgavas valstspilsētas pašvaldības domes priekšsēdētājs A.Rāviņš